Sondaj IMAS: PSD s-a prăbușit până aproape de 20% și este la egalitate cu PNL / Votanții PSD i-ar alege mai degrabă pe Tăriceanu, Ponta sau Firea decât pe Dragnea

Potrivit ultimului sondaj IMAS, realizat la comanda Europa FM, PSD s-a prăbușit în intențiile de vot până aproape de 20%, ajungând la egalitate cu PNL, ceea ce înseamnă o pierdere de mai mult de jumătate față de scorul obținut la alegerile de la finalul anului 2016.

Sondajul măsoară i ntențiile de vot pe luna februarie în cazul alegerilor europarlamentare.

Astfel, la întrebarea ”Dacă duminica viitoare ar avea loc alegeri pentru Parlament European, adică alegeri europarlamentare, și v-ați prezenta la vot, cu ce partid ați vota?”, răspunsurile au fost următoarele:

PSD – 22,7%

PNL – 22,6%

Alianța 2020 USR-PLUS – 17,9%

Pro România – 13,4%

ALDE – 12,5%

UDMR – 4,7%

În ceea ce privește intenția de vot la alegerile prezidențiale, Klaus Iohannis domină în continuare clasamentul, cu 41,4% din opțiuni, la mare distanță de următorul clasat, Călin Popescu Tăriceanu, cotat cu 17%. Pe locul trei s-ar situa Victor Ponta, cu 15%, urmat de Dacian Cioloș, cu 11,7%. Abia pe locul cinci, cu un scor de doar 6%, s-ar clasa și Liviu Dragnea. Liderul PSD se află pe o panta descendentă în ceea ce privește intențiile de vot, în ianuarie și în decembrie fiind cotat cu scoruri superioare față de cel pe care l-ar obține în februarie.

Prăbușirea lui Dragnea în opțiunile de vot ale românilor este confirmată și de comportamentul votanților PSD, ALDE și Pro România, bazinul electoral din care PSD și-a obținut majoritatea la alegerile din 2016.

Întrebați pe cine ar vota în funcția de președinte al României, votanții tradiționali ai PSD i-ar prefera, în această ordine, pe Călin Popescu Tăriceanu, pe Victor Ponta, pe Gabriela Firea și abia apoi pe Liviu Dragnea.